पाएं अपने शहर की ताज़ा ख़बरें और फ्री ई-पेपरडाउनलोड करें
पूर्व केंद्रीय मंत्री विद्याचरण शुक्ल के निधन के साथ ही उनकी राजनीतिक विरासत संभालने को लेकर अटकलें लगाई जा रही हैं। 84 साल की उम्र में भी वे जिस तरह से वे छात्रों, युवाओं और वरिष्ठ नेताओं को अपने से जोड़े रखते थे, वैसा आगे कौन कर पाएगा, यह एक बड़ा सवाल है। उनकी तीन बेटियों में से अब तक किसी ने भी राजनीति में पदार्पण नहीं किया है। उनकी बड़ी बेटी प्रतिभा को राजनीति में लाने की चर्चाएं होती रही हैं। पांच दशक तक कांग्रेस की राजनीति में सक्रिय रहे वीसी के प्रदेशभर में भारी समर्थक थे।
वे नेहरू, इंदिरा और राजीव के कार्यकाल में सांसद रहे। सोनिया और राहुल गांधी के कार्यकाल में पार्टी में उनकी अच्छी पकड़ थी। खासकर राहुल गांधी के लोकतांत्रिक तरीके से यूथ कांग्रेस और एनएसयूआई के चुनाव कराने में उनकी पसंद काफी मायने रखती थी। यूथ कांग्रेस के पहले चुनाव में वीसी खेमे ने कांग्रेस के सभी नेताओं को जोड़कर संगठन खेमा तैयार किया।
स्व. शुक्ल की बड़ी बेटी प्रतिभा पांडे शुक्ल के साथ रहती थीं। उनकी दूसरी बेटी पद्मा दुबे इंदौर में रहती हैं। तीसरी बेटी अमेरिका में डाक्टर हैं। श्यामाचरण शुक्ल के बेटे अमितेश शुक्ल विधायक हैं। उनकी पकड़ अपने पिता श्यामाचरण शुक्ल के समर्थकों में है। अमितेश के बेटे भवानी और अनादि भी राजनीति में आ रहे हैं।
प्रतिभा की दिलचस्पी है वाइल्ड लाइफ में
विद्याचरण शुक्ल के खास लोगों का कहना है कि स्व. शुक्ल अपनी बेटी प्रतिभा को लोकसभा चुनाव लड़ाना चाहते थे, लेकिन प्रतिभा की रूचि वाइल्ड लाइफ फोटोग्राफी में रही हैं। इस क्षेत्र में उनका बड़ा नाम है, उनकी फोटोग्राफी की डाक टिकट और किताबें भी प्रकाशित हुई हैं। प्रतिभा नई दिल्ली और रायपुर के निवास पर रहती हैं। वे शुक्ल के खेती-बाड़ी के व्यवसाय को भी संभालती हैं। उनके बाद अब शुक्ल समर्थक प्रतिभा से उनकी राजनीतिक विरासत संभालने की आस लगा रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva zho_Hant eng_Latn